b"\n_START_ARTICLE_\nMichael Scott\n_START_SECTION_\nStudijos\n_START_PARAGRAPH_\nMaiklas Skotas u\xc5\xbeaugo Londone, Vimbldono rajone, lank\xc4\x97 \xc4\xaetono mokykl\xc5\xb3 grup\xc4\x97s Karaliaus koled\xc5\xbe\xc4\x85 (King's College School). V\xc4\x97liau \xc4\xafstojo \xc4\xaf Kembrid\xc5\xbeo universitet\xc4\x85, kurio Kristaus koled\xc5\xbee apgyn\xc4\x97 Klasikos moksl\xc5\xb3 bakalaur\xc4\x85, filosofijos magistr\xc4\x85, o Magdalenos koled\xc5\xbee \xe2\x80\x93 filosofijos doktorant\xc5\xabr\xc4\x85. Studij\xc5\xb3 Kembrid\xc5\xbee metu, taip pat dirbo Moz\xc4\x97s ir Meri Finl\xc4\x97j\xc5\xb3 tyrim\xc5\xb3 grup\xc4\x97s bendradarbiu Senov\xc4\x97s istorijos srityje, Kembrid\xc5\xbeo universiteto, Darvino koled\xc5\xbee, bei kaip bendradarbiaujantis d\xc4\x97stytojas Klasikos fakultete. Dabar M. Skotas yra profesorius adjunktas Klasikos ir Senov\xc4\x97s istorijos fakultete, Voriko universitete. Specializuojasi Senov\xc4\x97s Graikijos ir Romos istorija bei archeologija._NEWLINE_U\xc5\xbe Delf\xc5\xb3 istorijos tyrin\xc4\x97jimus bei populiarinim\xc4\x85 pasaulyje M. Skotas 2015 m. lapkri\xc4\x8dio 25 d. oficialioje At\xc4\x97nuose vykusioje ceremonijoje tapo Delf\xc5\xb3 miesto garb\xc4\x97s pilie\xc4\x8diu \xe2\x80\x93 \xce\x94\xce\x95\xce\x9b\xce\xa6\xce\x9f\xce\x99 \xce\x94\xce\x95\xce\x9b\xce\xa6\xce\xa9\xce\x9d \xce\x95\xce\xa0\xce\x9f\xce\x99\xce\x97\xce\xa3\xce\x91\xce\x9d.\n_START_SECTION_\nDarbas televizijoje\n_START_PARAGRAPH_\n2010 m. M. Skotas para\xc5\xa1\xc4\x97 scenarij\xc5\xb3 ir pats ved\xc4\x97 pirm\xc4\x85j\xc4\x85 savo BBC dokumentin\xc4\x99 laid\xc4\x85 apie Delfus \xe2\x80\x93 \xe2\x80\x9eDelfai: Senojo pasaulio centras\xe2\x80\x9c. Did\xc5\xbeiosios Britanijos BBC4 kanalu rodyta laida tyrin\xc4\x97jo \xe2\x80\x9eGarsiausias senojo pasaulio orakul\xc4\x97s paslaptis\xe2\x80\x9c. Nuo to laiko istorikas toliau ra\xc5\xa1o scenarijus bei veda plataus spektro televizijos ir radijo programas dokumentikos tematika, \xc4\xafskaitant \xe2\x80\x9eGuilty Pleasures: Luxury in Ancient Greece\xe2\x80\x9c , transliuota BBC4 kanalu 2011 m. bir\xc5\xbeel\xc4\xaf. Jo kurtos senov\xc4\x97s istorija paremtos dokumentin\xc4\x97s laidos transliuojamos Nacionalin\xc4\x97s Geografijos kanalu (\xe2\x80\x9eJesus: Rise To Power\xe2\x80\x9c), BBC1 kanalu (\xe2\x80\x9eRome's Invisible City\xe2\x80\x9c), BBC2 kanalu (\xe2\x80\x9eWho Were The Greek\xe2\x80\x9c), BBC4 kanalu (\xe2\x80\x9eAncient Greece: The Greatest Show on Earth\xe2\x80\x9c) ir ITV (\xe2\x80\x9eRoman Britain From The Air\xe2\x80\x9c kartu su \xc5\xa0iaur\xc4\x97s Airijos televizijos ved\xc4\x97ja Christine Bleakley). Radijo (BBC4 radijo programa) laid\xc5\xb3 cikle \xe2\x80\x9eSpin the Globe\xe2\x80\x9c M. Skotas nagrin\xc4\x97ja garsiausias pasaulio istorijos datas, ap\xc5\xbevelgdamas ne tik j\xc5\xb3 \xc4\xafvykius, bet ir erdvin\xc4\xaf kontekst\xc4\x85."